b'\n_START_ARTICLE_\nSimla Hill States\n_START_PARAGRAPH_\nSimla Hill States, ogs\xc3\xa5 kalt Punjab Hill States, var en gruppe sm\xc3\xa5 fyrstestater i nordre del av Punjab ved foten av Himalaya. Gruppen fikk navn etter byen Simla, som var sommerhovedstad i Britisk India. Statene var formelt uavhengige, men sto under britisk overh\xc3\xb8yhet. Etter Indias uavhengighet i 1947 ble statene en del av delstaten Himachal Pradesh.\n_START_SECTION_\nStatene\n_START_PARAGRAPH_\nAntallet stater som oppgis tilh\xc3\xb8rende gruppen varierer, da noen av dem stater var vasaller under andre. Den st\xc3\xb8rste og betydeligste staten, Sirmur, ble inntil 1890 regnet til Simla Hill States. Ved siden av denne staten var det \xc3\xa9n annen saluttstat. Herskeren over Bilaspur hadde krav p\xc3\xa5 en \xc3\xa6resbevisning p\xc3\xa5 elleve kanonskudd, det samme som fyrsten av Sirmur. I 1910 ble antallet stater til sammen oppgitt til 28._NEWLINE_Til sammen dekket Simla Hill States en flate p\xc3\xa5 15\xc2\xa0327 km\xc2\xb2. De hadde samlet en befolkning p\xc3\xa5 389\xc2\xa0349 i 1901.\n_START_SECTION_\nIntegrasjon i India\n_START_PARAGRAPH_\nEtter Indias uavhengighet i 1947 ble statene avskaffet og ble 15. april 1948 sl\xc3\xa5tt sammen til Himachal Pradesh. P\xc3\xa5 grunn av utbyggingen av Bhakra-demningen ble Bilaspur holdt utenfor. Denne staten gikk 15. august 1948 inn i India som en egen enhet og ble f\xc3\xb8rst sl\xc3\xa5tt sammen med Himachal Pradesh i 1954.'